
1.0. Uvod

V času javne razgrnitve in na javni razpravi o dopolnjenem osnutku občinskega prostorskega načrta Mestne občine Murska Sobota (v nadaljnjem besedilu: OPN) in Okoljskega poročila k OPN, je bilo skupaj podanih 78 pripomb za spremembo namenske rabe zemljišč, od tega jih je bilo 20 že vključenih v osnutek OPN. Na dopolnjen osnutek je 14 občanov oziroma zainteresiranih posameznikov podalo vsebinske pripombe na koncept razvoja občine in mesta, nekaj pripomb se nanaša konkretno na določila odloka o OPN.

V osnutku OPN je bilo obravnavanih 114 pripomb za spremembo namenske rabe zemljišč. Na podlagi smernic je bilo iz dopolnjenega osnutka OPN izločenih 61 predlogov, za nekatere je bila predlagana drugačna podrobnejša namenska raba (za kmetijske namene). V dopolnjen osnutek je bilo vključenih tudi nekaj predogov za širitev mesta in naselij, za katere ni ustreznih utemeljitev ali jih je zavrnilo MKGP v svojih smernicah in so tudi v območjih režimov, predvsem v poplavnih območjih. Te predloge bo v postopku  pridobivanju mnenj treba dodatno utemeljiti, glede na to, da so predlogi ocenjeni kot nesprejemljivi, jih vključujemo v gradivo z namenom, da se na njih pridobi Mestnega sveta.

Kratice, uporabljene v gradivu pomenijo:

OPN – občinski prostorski načrt

OPPN – občinski podrobni prostorski načrt

OP – okoljsko poročilo

PHT -  prednostni habitatni tipi

MKGP – Ministrstvo za kmetijstvo, gozdarstvo in prehrano 
MKO – Ministrstvo za kmetijstvo in okolje

MOP – Ministrstvo za okolje in prostor

MIP – Ministrstvo za infrastrukturo in prostor

ARSO – Agencija RS za varstvo okolja

ZRSVN – Zavod RS za varstvo narave
KSS – Kmetijska svetovalana služba

2.0. Kriteriji za opredelitev do pripomb
Pri opredelitvi do posameznih pripomb so bila upoštevana vsa strokovna dognanja iz analize prostora, ki je bila izdelana pred pripravo osnutka OPN, veljavna prostorska zakonodaja in veljavni podatki o omejitvah v prostoru. To so območja režimov in zavarovanih ali varstvenih območij, kot so območja najboljših kmetijskih zemljišč, območja varstva narave, poplavna območja, itd. Za predloge, ki so bili obravnavani že v osnutku OPN so v največji možni meri upoštevane tudi smernice nosilcev urejanja prostora. 

Predvsem so na opredelitev vplivali naslednji kriteriji:

a) Koncept razvoja naselij
Upoštevana je vloga naselja in njegova funkcija, to pomeni, da poselitev usmerjamo v nepozidana stavbna zemljišča znotraj naselij in da razvijamo tako občinsko središče, mesto Murska Sobota, kot ostala strnjena naselja z urejeno gospodarsko javno infrastrukturo. Za lokalno središče Mursko Soboto je koncept razvoja opredeljen v urbanističnem načrtu, tu so načrtovane tudi večje širitve. V ostalih naseljih so bile konceptualne širitve preverjene v strokovnih podlagah, predvsem je na odločitve o širitvi naselja vplivala analiza nezazidanih stavbnih zemljišč. V strokovnih podlagah je bilo gotovljeno, da je v vseh naseljih dovolj stavbnih zemljišč in da so večje širitve, razen nekaterih izjem (npr naselje Pušča), nepotrebne. Možne so le zaokrožitve vrzeli med obstoječo pozidavo in zemljišč v ozadju stavbnih parcel za gradnjo pomožnih objektov. Z zapolnitvijo vrzeli se izkoristi že zgrajena gospodarska javna infrastruktura, ohranja se morfologija obcestnih naselij ter na ta način zgošča pozidavo.
b) Ohranjanje značilne morfologije in tipologije naselij

Naselja v Mestni občini Murska Sobota se pojavljajo v dveh oblikah:

· kot strnjena obcestna naselja, ki so svojo obliko dobila glede na naravne danosti, predvsem so jih oblikovali vzgonski potoki in jarki ter parcelacija zemljišč, ki je v naseljih pravokotna na ceste. Značilna je zaporedna gradnja na parceli, kjer je stanovanjski objekt ob cesti,  gospodarski in pomožni objekti pa v notranjosti parcele. Ti se dograjujejo in rastejo proti robu naselja, ki je ozelenjen (sadovnjaki). V teh naseljih so upoštevane pripombe, ki so v vrzelih. Z gradnjo v vrzelih se ohrani značilna obcestna morfologija naselij, bolje se izkoristi zgrajena infrastruktura. Gradnja stanovanjskih ali drugih nekmetijskih objektov v ozadju sedanjih stavbnih parcel ni možna, dovoljena bo šele po zapolnitvi vseh vrzeli in na podlagi podrobnih prostorskih načrtov;

· kot strnjena razvita naselja, ki so nastala iz obcestnih naselij z zgoščevanjem pozidave v notranjosti in s širitvijo na robovih. Tudi v teh naseljih je možna dopolnilna gradnja v vrzelih. Z gradnjo v vrzelih se ohranja morfologija naselja, dopolnilna gradnja ohranja tudi poselitev v demografsko ogroženem območju, ohranja se kulturna krajina ter kmetijstvo, ki je v celotnem delu občine še ohranjeno, saj zavzemajo najboljša kmetijska zemljišča kar 61 %  celotne površine občine, (naselja (18 %).  
Posebna oblika poselitve je razpršena poselitev, ki pa za mestno občino ni značilna. To so posamični objekti ali skupina objektov izven naselij. Glede na to, da območja niso optimalno izkoriščena, novih širitev ne dopuščamo, razen redkih izjem za posebne namene (npr za kmetijstvo). Ta območja bodo obdelana z občinskim podrobnim prostorskim načrtom.
c) Namenska in dejanska raba zemljišč
Odločilen kriterij pri spremembi namenske rabe kmetijskih zemljišč je opredelitev kmetijskih zemljišč v sedanjih planskih aktih občine. Pri opredelitvi kmetijskih zemljišč se upošteva kategorizacija, to je strokovna podlaga iz leta 1984, na podlagi katere so kmetijska zemljišča uvrščena v najboljša kmetijska zemljišča in ostala kmetijska zemljišča. Najboljša kmetijska zemljišča so zemljišča, ki so trajno namenjena za kmetijsko proizvodnjo.

Spreminjanje najboljših kmetijskih zemljišč  ni dopustno, razen če gre za širitve ob obstoječih kmetijah, kjer se intenzivno ukvarjajo s kmetijsko proizvodnjo, kar je treba potrditi z mnenjem Kmetijske svetovalne službe.

Pri opredelitvi kmetijskih zemljišč upoštevamo tudi talno število, ki je določeno na podlagi pedoloških značilnosti širšega območja in pomeni oceno tal z vidika pridelovalnega potenciala. Če je talno število manjše od 39 gre za kmetijska zemljišča z nizkim pridelovalnim potencialom, območja tal s številom od 40 do 58 imajo srednje velik pridelovalni potencial, tla s talnim številom večjim od 59 (do 100) pa so zemljišča z zelo velikim pridelovalnim potencialom.

Za opredelitev do pripombe je pomembna tudi dejanska raba kmetijskih zemljišč, ne glede na razvrstitev. Praviloma se na njivskih površina sprememba osnovne namenske rabe ne upošteva, izjemoma je dopustna sprememba travniških in drugih kmetijskih zemljišč.
        č) Ažuriranje stanja
Pred izdelavo prostorskega načrta je bilo preverjeno dejansko stanje pozidave, vendar je v postopku izdelave prišlo do dodatnih sprememb, ki jih vključujemo v predloge iz javne razgrnitve. Za večino obstoječih objektov izven sedanjih stavbnih zemljišč, je predlagano, da se jih vključi v predlog OPN, ne glede na to ali so zgrajeni na podlagi dovoljenj za gradnjo ali ne, razen objektov, ki so izven naselij sredi kmetijskih zemljišč in so nova razpršena gradnja.
d) Lega v območjih režimov
Območja režimov so poplavna območja, območja varstva narave, območja zavarovane kulturne dediščine, erozijska območja in območja varstvenih pasov vodnih virov. 
Pripombe, ki so v območjih režimov so izločene iz nadaljnje obravnave, saj na njih ne bo možno pridobiti pozitivnega mnenja nosilcev urejanja prostora. 
e) Ostali kriteriji

Pri opredelitvi do nekaterih pripomb so bili upoštevani tudi dodatni kriteriji in sicer so v  predlog OPN vključene tudi naslednje pripombe:
- predlogi, pri katerih gre za širitve obstoječih gospodarskih dejavnosti,

- predlogi, za katere so bile že pridobljene smernice MKGP in se je le-to do njih opredelilo negativno, pa je MOMS v usklajevanju za njih pridobila pozitivne smernice.

3.0. Stališča do pripomb iz javne razgrnitve
Stališča do posameznih pripomb podajamo v obliki tabel, kjer so vsi pomembni podatki o predlaganem zemljišču ter strokovna opredelitev do predloga. V zadnji rubriki je predlog za opredelitev občine, ki je predlagana v sprejem Mestnemu svetu.

V postopku pridobitve mnenj na predlog občinskega prostorskega načrta se bo do posamičnih pobud med drugimi opredeljevalo tudi Ministrstvo za kmetijstvo in okolje, na celotni prostorski načrt v smislu upoštevanja predpisov pa tudi Ministrstvo za infrastrukturo in prostor. 
Za predloge, ki ležijo na območjih režimov, bodo mnenje podali tudi ostali nosilci urejanja prostora (npr. za poplavna območja ARSO, za območja varstva narave ZRSVN, itd). Za te predloge bo treba podati dodatne utemeljitve in obrazložitve, sicer se bodo nosilci urejanja do predloga OPN opredelili negativno.

